“Facebook-verkragter” in hof op aanklag van moordDie sogenaamde “Facebook-verkragter”, Thabo Bester, sal Donderdag in die landdroshof in Kaapstad verskyn op aanklagte van moord. ŉ Polisiewoordvoerder, kol Vishnu Naidoo, sê die 22-jarige Bester word verdink van die moord op ŉ model in Milnerton in September. Bester is in Alberton in hegtenis geneem en is verlede maand in die Durbanse landdroshof tot effektief 50 jaar tronkstraf gevonnis nadat hy skuldig gepleit het op twee aanklagte van verkragting en roof. Bester het tydens versagting van sy vonnis aan die hof gesê hy is deur sy ouma se vriend verkrag toe hy jonk was. Hy het ook gesê dat hy verskeie kere deur ŉ man wat glo sy ouma moes oppas verkrag is. Bester het beweer dat hy nog nooit sy ma gesien het nie en in haglike omstandighede saam met sy ouma en oupa op ŉ plaas in Gauteng gebly het. Hy het aangevoer die situasie het vererger toe sy ouma dood is en hy by ŉ man gaan bly het wat hom in ‘n huis toegesluit en herhaaldelik verkrag het. Hy is in 2009 skuldig bevind aan bedrog en is tot ses maande tronkstraf gevonnis met die opsie om ŉ boete van R1 500 te betaal. Bester het aan die hof gesê hy het nie die geld gehad om die boete te betaal nie en is verskeie kere in die tronk deur ŉ groep mans verkrag. Bester sal na verwagting ook later na Gauteng gebring word waar hy op nog aanklagtes tereg sal staan.